กรุงเทพฯรุกดิจิทัล ขายประกันสินเชื่อ
กรุงเทพประกันชีวิตเปิดช่องทางออนไลน์ เสริมเขี้ยวเล็บสู้ศึกดิจิทัล
3 ส.ค. 2559

กรุงเทพประกันชีวิตเปิดช่องทางออนไลน์ เสริมเขี้ยวเล็บสู้ศึกดิจิทัล
นางคมคาย ธูสรานนท์ รักษาการกรรมการผู้จัดการใหญ่ บริษัท กรุงเทพประกันชีวิต เปิดเผยว่า บริษัทเริ่มขายประกันสินเชื่อบ้านผ่านช่องทางออนไลน์ หลังจากได้รับอนุมัติแบบประกันจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) และจะขยายผลิตภัณฑ์เพิ่มขึ้นเรื่อยๆ โดย ขณะนี้อยู่ระหว่างการศึกษาความต้องการของลูกค้ากลุ่มดิจิทัล
ทั้งนี้ เป็นการต่อยอดจากการที่บริษัทได้รับการรับรองระบบ ISO/IEC 27001:2013 หรือการรับรองมาตรฐานการจัดการความมั่นคงปลอดภัยสารสนเทศ (Information Security Management Systems (ISMS)) เป็นบริษัทประกันชีวิตแห่งเดียวในประเทศไทยที่ได้มาตรฐานระดับโลก แสดงให้เห็นว่าระบบเทคโนโลยีสารสนเทศของบริษัท หรือไอที มีความมั่นคงปลอดภัย ลูกค้าสามารถไว้ใจได้ว่าข้อมูลจะปลอดภัย
สำหรับจุดแข็งดังกล่าว บริษัทได้เปิดช่องทางออนไลน์ ทั้งการติดต่อกับลูกค้า ตัวแทน และคู่ค้า การทำตลาด การบริการแบบการสื่อสาร 2 ทาง เพิ่มเติมจากช่องทางเดิมที่ผ่านตัวบุคคล โดยพบว่ากลุ่มคนวัยทำงานเปลี่ยนพฤติกรรมการใช้ชีวิตหันไปใช้เทคโนโลยี หรือดิจิทัล จึงต้องพยายามรักษาลูกค้ากลุ่มนี้ไว้